En væltet bil med en palletank i bagagerummet blev tirsdag morgen fundet ved Gislum Kirke nær Aars.

To mænd kørte tirsdag morgen klokken 5.50 en bil med stjålne nummerplader i grøften ved Gislum Kirke nær Aars. Herefter flygtede mændene fra stedet og efterlod en hvid VV Transport. Da politiet kom frem til den væltede bil, fandt de en tom palletank i bagagerummet. - Man kunne have mistanke om, at de ville stjæle diesel ved en tank i nærheden. Vi har tidligere set dieseltyverier i det område. Det ligner, at de har fået dårlig samvittighed og har prøvet at stikke afsted, siger Per Vagn Nielsen, vagtchef ved Nordjyllands Politi. Et vidne så kort tid før uheldet bilen og mændene holde i nærheden af kirken. Her fik mændene øje på vidnet og satte efterfølgende afsted i høj fart - inden de altså røg i grøften og måtte tage flugten til bens. Der er endnu ingen spor af gerningsmændene, men den efterladte bil er taget ind til undersøgelse.